ΓΡΑΠΤΗ ΕΡΩΤΗΣΗ E-0510/98 υποβολή: Dominique Souchet (I-EDN) προς το Συμβούλιο (27 Φεβρουαρίου 1998)

Θέμα: Απαγόρευση χρησιμοποίησης επιπλεόντων απλόδιχτων

Το Συμβούλιο σκοπεύει να τροποποιήσει τη θέση του σχετικά με την απαγόρευση της χρησιμοποίησης επιπλεόντων απλόδιχτων στον Ατλαντικό (πλην της παράκτιας ζώνης).

Ποια είναι τα επιστημονικά δεδομένα στα οποία στηρίζεται το Συμβούλιο για να εγκαταλείψει την παραδοσιακή θέση του και να συνταχθεί με τη θέση της Επιτροπής;

Η ύπαρξη παρεμπιπτόντων αλιευμάτων με επιπλέοντα απλόδιχτα είναι βεβαία στη Βαλτική Θάλασσα. Από τις πληροφορίες που έχει συλλέξει το Διεθνές Συμβούλιο για την Εξερεύνηση των Θαλασσών προκύπτει ότι στα αλιεύματα συμπεριλαμβάνονται αρκετά είδη πτηνών (λεπτοραμφόκεπφος και μικρός πινγκουίνος) και θαλάσσιων θηλαστικών (φώκιες και μπελούγκες). Μεταξύ των τελευταίων αυτών περιλαμβάνονται και είδη οι πληθυσμοί των οποίων στις ζώνες αυτές έχουν σημαντικά μειωθεί (μπελούγκα και κοινή φώκια). Επιπλέον, στη Βαλτική Θάλασσα, τα αποθέματα άγριου σολωμού απειλούνται.

Με βάση τις πληροφορίες αυτές, θεωρεί το Συμβούλιο λογικό να απαγορεύσει τη χρησιμοποίηση επιπλεόντων απλόδιχτων των 2,5 χλμ. στον Ατλαντικό (πλην των παράκτιων ζωνών) και να επιτρέψει τα επιπλέοντα απλόδιχτα των 21 χλμ. στη Βαλτική Θάλασσα;

Κοινή απάντηση στις γραπτές ερωτήσεις E-0502/98, E-0504/98, E-0506/98, E-0508/98 και E-0510/98 (8 Απριλίου 1998)

Κατά τη σύνοδο της 8ης Ιουνίου 1998, το Συμβούλιο εξέδωσε τον κανονισμό για την απαγόρευση της χρήσης των παρασυρόμενων απλαδιών από την 1η Ιανουαρίου 2002. Κατά τη διάρκεια μεταβατικής περιόδου, τα αλιευτικά πλοία μπορούν να φέρουν ή να χρησιμοποιουν για αλιεία παρασυρόμενα απλάδια μήκους έως 2,5 km κατόπιν σχετικής αδείας του κράτους μέλους της σημαίας.

Εκτός από τα ύδατα της Βαλτικής, των Βελτών και του Ερεσουντ, ο κανονισμός αυτός εφαρμόζεται σε όλα τα ύδατα που υπάγονται στην κυριαρχία ή τη δικαιοδοσία των κρατών μελών, εκτός δε των υδάτων αυτών, σε όλα τα κοινοτικά αλιευτικά σκάφη.

Όπως γνωρίζει ο αξιότιμος βουλευτής, το ψήφισμα αριθ. 44/225 το οποίο εκδόθηκε από τη Γενική Συνέλευση των Ηνωμένων Εθνών στις 22 Δεκεμβρίου 1989, το οποίο επιβεβαιώθηκε από διαδοχικά ψηφίσματα, και πλέον πρόσφατα από το ψήφισμα αριθ. 51/36 της Γενικής Συνέλευσης, της 9ης Δεκεμβρίου 1996, απαιτεί την πλήρη εφαρμογή συνολικού moratorium για κάθε ευρείας κλίμακας αλιεία με πελαγικά παρασυρόμενα απλάδια στα ανοικτά.

Στη Βαλτική, η αλίευση σολομού με παρασυρόμενα απλάδια διέπεται από τους αλιευτικούς κανόνες της σχετικής περιφερειακής οργάνωσης, της Διεθνούς Αλιευτικής Επιτροπής της Βαλτικής, όπως εφαρμόζονται στο κοινοτικό δίκαιο με τον κανονισμό του Συμβουλίου αριθ. 88/98 ((ΕΕ L 9 της 15.1.1998. )).

Εξάλλου, το Συμβούλιο επισημαίνει στον αξιότιμο βουλευτή τα ψηφίσματα του Ευρωπαϊκού Κοινοβουλίου της 28ης Ιουλίου 1994 ((ΡΕ 182.123/9. )) και της 12ης Ιουλίου 1995 ((ΡΕ 192.559/67-68. )).

Ανησυχώντας για τις δυσμενείς οικονομικές και κοινωνικές επιπτώσεις που θα έχει βραχυπροθέσμως η απαγόρευση των παρασυρόμενων απλαδιών για ορισμένους στόλους το Συμβούλιο και η ΕΠιτροπή συμφώνησαν ότι πρέπει να προβλεφθεί σε κοινοτικό επίπεδο ένα κατάλληλο φάσμα ενεργειών και ειδικών μέτρων στήριξης υπέρ των αλιεργατών και των πλοιοκτητών. Τα εν λόγω μέτρα θα πρέπει πάντως να είναι και να παραμείνουν έκτακτα και, εν πάση περιπτώσει, να ενταχθούν στα δημοσιονομικά πλαίσια των σημερινών διαρθρωτικών προγραμμάτων των θιγόμενων κρατών μελών.

Η Επιτροπή θα υποβάλει προς τούτο στο Συμβούλιο, το συντομότερο, πρόταση μιας ad hoc απόφασης, βασιζόμενης στο άρθρο 43 της συνθήκης, που θα αφορά ένα σύνολο συνοδευτικών μέτρων. Μεταξύ των μέτρων αυτών είναι δυνατόν να περιληφθούν: η μετατροπή των αλιευτικών σκαφών ώστε να είναι δυνατόν να χρησιμοποιούν ασφαλέστερες και επιλεκτικότερες τεχνικές αλιείας, ιδιαίτερα για τα ίδια είδη αλιευμάτων, αποκλειομένων εκείνων που έχουν υποστεί υπερβολική εκμετάλλευση, η καταβολή αποζημίωσης ώστε οι αλιεργάτες και οι πλοιοκτήτες να μπορέσουν να αντιμετωπίσουν τις οικονομικές συνέπειες της παύσης της αλιευτικής δραστηριότητας με παρασυρόμενα δίχτυα, η στροφή των αλιέων προς άλλες δραστηριότητες εκτός αλιείας ή η απόκτηση νέων επαγγελματικών προσόντων και παροπλισμός των σκαφών στα οποία χρησιμοποιούνται παρασυρόμενα δίχτυα.